མདོར་ན་དབུས་གཙང་ཁམས་གསུམ་གྱི་རིས་མེད་མཁས་དབང་གི་ཡོངས་འཛིན་བཅུ་ཕྲག་ལྔ་ལྷག་བསྟེན།སྒྲ་ཚད་བཟོ་གསོ་ཡན་ལག་དང་བཅས་པའི་ཐུན་མོང་རིག་གནས་དང་ནང་རིག་པའི་སྐོར་དབུ་ཕར་འདུལ་མཛོད་སོགས་མདོ་ཕྱོགས་དང་བདེ་དགྱེས་གསང་གསུམ་སོགས་སྔགས་ཀྱི་རྒྱུད་སྡེ་ཆེན་པོ་བཞི་དང༌།ཁྱད་པར་ཟབ་ལམ་ནཱ་རོ་ཆོས་དྲུག་གི་སྡོམ་པ་སོགས་གསན་བསམ་སྒོམ་པ་མཐར་ཕྱིན་སྒོ་ནས་ཐུགས་ཀྱི་དཔལ་བེའུར་ཡོངས་སུ་གཏམས།མཁས་པའི་ཡང་རྩེར་སོན།དབུས་སུ་ཐེངས་ལྔ་དང༌།བལ་ཡུལ་དུ་ཐེངས་གཉིས༌།ཡུན་ནན།འཇང༌།རྒྱལ་རོང་གི་རྒྱལ་ཁག་སོགས་མདོ་སྟོད་སྨད་ཀུན་ཏུ་ཞབས་ཀྱིས་བཅགས།རིས་མེད་ཀྱི་བླ་སྤྲུལ་དང་སྡེ་འབངས་ཡོངས་ལ་ཇི་ལྟར་མཚམས་པའི་དབང་ལུང་མན་ངག་རབ་བྱུང་བསྙེན་རྫོགས་ཀྱི་སྡོམ་པ་སོགས་ཀྱི་བཀའ་དྲིན་བསྩལ།རང་ཉིད་ཀྱིས་ཇི་ལྟར་རྟོགས་པའི་ཤེས་བྱ་མ་ལུས་པ།བལ་ཡུལ་དང་གངས་ཅན་ལྗོངས་ཀྱི་ཡུལ་གྲུ་ཀུན་ཏུ་འཆད་སྤེལ་གནང་བས་བསྐལ་པའི་མཐར་ཡང་མི་ནུབ་པའི་རྒྱལ་མཚན་བཙུགས།དཔལ་སྤུངས་སོགས་འཆད་ཉན་སྒོམ་སྒྲུབ་ཀྱི་གནས་གཞི་དུ་མ་གསར་བསྐྲུན་དང་ཉམས་པ་སླར་གསོ་མཛད།དགེ་ཚུལ་སློང་སྟོང་ཕྲག་ལྔ་ཉེ་བར་བསྒྲུབས།སྡེ་དགེ་རྒྱལ་པོ་དང༌།འཇང་རྒྱལ་པོ་སོགས་ལ་ལུགས་གཉིས་ཀྱི་བསླབ་བྱ་གནང་སྟེ་ཡུལ་གྲུ་ཀུན་ལ་ཕན་བདེའི་གཞི་ཐེངས་པར་མཛད།རབ་བྱུང་བཅུ་གསུམ་པའི་ཤིང་རྟ་སྤྱི་ལོ་ལོར་རྒྱ་ནག་གོང་མའི་གདན་ཞུས་ལྟར་ཟླ་བ་གཉིས་པའི་ཚེས་ལྔ་ནས་རིམ་པར་དཔལ་སྤུངས་ནས་བཏེགས།ཟླ་བ་དེའི་ཚེས་བཅོ་བརྒྱད་དཀར་མཛེས་སུ་ཕེབས།ཏྲེ་ཧོར་ཁ་ས་དགོན་པའི་ཉེ་འགྲམ་ཀླུ་གོང་ཐང་དུ་སླེབས་པ་དང༌།ལོ་དེའི་ཟླ་བ་གཉིས་པའི་ཚེས་ཉེར་བཞི་ཉིན་སྐུ་གཤེགས།ཞེས་སོ།།མདོར་ན་སི་ཏུ་ཆོས་ཀྱི་འབྱུང་གནས་ཀྱི་སྔར་མེད་པའི་མཛད་རྗེས་གཙོ་བོ་འགའ་ཞིག་ལ།རབ་བྱུང་བཅུ་གཉིས་པའི་མེ་ལུག་སྤྱི་ལོ་ལོར་ཤར་དཔལ་སྤུངས་དགོན་པ་རྟེན་བརྟེན་པ་དང་བཅས་པ་གསར་དུ་བཞེངས་པ་མ་ཟད།རིམ་བཞིན་རྒྱལ་བ་བཀའ་བརྒྱུད་པའི་གདན་ས་གོང་འོག་བར་གསུམ་ལས་གདན་ས་འོག་མའི་ཐོབ་ཐང་ཟིན་པ་དང་གཅིགརབ་བྱུང་བཅུ་གསུམ་པའི་ཤིང་ཁྱི་སྤྱི་ལོ་ལོར་དཔལ་སྤུངས་ལྔ་རིག་སློབ་གླིང་བཙུགས་ནས་མདོ་སྔགས་རིག་གནས་དང་བཅས་པ་འཆད་ཉན་གྱི་རྒྱུན་སྤེལ་བ་དང་གཉིས།རྒྱ་གར་དང༌།བལ་ཡུལ་དུ་ཕེབས་ནས་བརྡ་སྤྲོད་སྨྲ་བ་རྣམས་དང་བགྲོ་གླེང་གནང་ཞིང་འཕགས་ཡུལ་གྱི་སྒྲ་རིག་པའི་སྐོར་ལ་ཞིབ་འཇུག་མཐར་ཕྱིན་པར་མཛད།སྒྲ་གཞུང་ཙནྡྲ་པའི་རྩ་བ་བོད་སྐད་དུ་བསྒྱུར་ཞིང་དེའི་འགྲེལ་ཆེན་སི་ཏུའི་སྒྲ་འགྲེལ་ཆེན་མོ་ཞེས་པོད་གསུམ་ཡོད་པ་བརྩམས་ཏེ་སྔར་མེད་པའི་སྒྲ་འགྲེལ་ཆེན་མོ་ཞིག་གསར་དུ་སྐྲུན་ཡོད་པ་དང་གསུམ།རྒྱ་གར་གྱི་བརྡ་སྤྲོད་རིག་པའི་གཞུང་ལུགས་དག་ལ་དཔྱད་གཞི་གནང་ཞིང༌།མདོ་དབུས་ཁམས་གསུམ་གྱི་བོད་ཀྱི་ཡུལ་གྲུ་ཐམས་ཅད་བསྐོར་ནས་སྐད་ཡིག་དང༌།བརྡ་སྤྲོད་ཞིབ་འཇུག་གནང་ཞིང་ཐུ་མིའི་དགོངས་དོན་གསར་དུ་བཀྲལ་བའི་བོད་ཀྱི་བརྡ་སྤྲོད་རིག་པའི་འགྲེལ་ཆེན་མུ་ཏིག་ཕྲེང་མཛེས་བརྩམས་ནས་བོད་ཁམས་ཡོངས་ལ་གཅིག་གྱུར་གྱི་རང་བཞིན་ལྡན་པའི་སུམ་རྟགས་འཆད་སྲོལ་གསར་དུ་སྤེལ་བ་དང་བཞི།རྒྱ་ནག་གི་སྨན་རྩིས་རིག་པ་ལ་ཞིབ་འཇུག་མང་པོ་གནང་བ་མ་ཟད།རྒྱ་རྩིས་རིན་ཆེན་ཕྲེང་བ་ཞེས་པ་བོད་སྐད་དུ་བསྒྱུར་ཞིང་རྒྱ་ཡི་ས་གླང་བརྟག་པའི་རྩིས་འབྲས་རྒྱ་ནག་གླང་རྩིས་ཐོག་མར་བོད་སྐད་དུ་བསྒྱུར་ཞིང་བོད་ཁམས་ཡོངས་ལ་བརྟག་སྲོལ་དར་བ་དང་ལྔ།རྒྱལ་བའི་བཀའ་འགྱུར་ཆེན་མོ་སྤར་དུ་བརྐོ་བའི་སྔོན་འགྲོའི་མཐུན་རྐྱེན་དུ་དབུས་གཙང་ཁམས་གསུམ་གྱི་བྲིས་པ་མང་པོ་གདན་དྲངས་ནས་ཡིག་གཟུགས་ལེགས་བཅོས་བྱས་པའི་སྡེ་བྲིས་ཞེས་པ་འདི་གསར་གཏོད་གནང་བ་དང་དྲུག་བཅས་ནི་སི་ཏུ་ཆོས་ཀྱི་འབྱུང་གནས་ཀྱིས་བོད་ཀྱི་ཤེས་རིག་འཛིན་སྐྱོང་ཐད་ལ་འཇོག་པའི་མཛད་རྗེས་གཙོ་བོ་རྣམས་ཡིན།